奉和行經破薛舉戰地應制
作者：許敬宗
朝代：唐

paragraphs: 混元分大象，長策挫修鯨。
於斯建宸極，由此創鴻名。
一戎乾宇泰，千祀德流清。
垂衣凝庶績，端拱鑄羣生。
復整瑤池駕，還臨官渡營。
周游尋曩跡，曠望動天情。
帷宮面丹浦，帳殿矚宛城。
虜場棲九穗，前歌被六英。
戰地甘泉涌，陣處景雲生。
普天霑凱澤，相攜欣頌平。